kotræ
Kotræ, Brosimum utile, stedsegrønt, op til 30 m højt træ med læderagtige, glatte, helrandede blade og kugleformede blomsterstande. Kotræet er udbredt i Mellemamerika og det nordlige Sydamerika, specielt i Venezuela. Ved beskadigelse udvikler træet store mængder sød mælkesaft, der i konsistens minder om fløde og kan drikkes. Ved kogning kan man af mælkesaften udvinde voks, der kan anvendes til lys, og kautsjuk, der kan bruges til tyggegummi.
Flere af de ca. ti andre arter i slægten er ligeledes nytteplanter, idet veddet er smukt møbeltræ, og frugter og frø velsmagende.